1. Il-Kunsill jilqa' l-progress sinifikanti li sar mill-Gvern tas-Sri Lanka mill-elezzjonijiet presidenzjali li saru f'Jannar 2015 biex jerġa' jkun hemm governanza demokratika, jibda proċess ta' rikonċiljazzjoni nazzjonali u jerġa' jinvolvi ruħu fil-komunità internazzjonali u s-sistema tan-Nazzjonijiet Uniti (NU). 2. Fuq l-istedina mill-Gvern tas-Sri Lanka, l-Unjoni Ewropea bagħtet Missjoni ta' Osservazzjoni Elettorali (EU EOM) biex tosserva l-elezzjonijiet parlamentari li saru f'Awwissu, li rċevew valutazzjoni pożittiva mill-EOM tal-UE. L-elezzjonijiet xehdu approvazzjoni qawwija tal-bidla fil-politiki mibdija minn Jannar 'il hawn. F'konformità mal-impenn tal-Gvern favur ir-riforma elettorali, ser ikun importanti li jiġu implimentati r-rakkomandazzjonijiet li ngħataw mill-EU EOM. 3. Issa hemm opportunitajiet ġodda biex l-UE timpenja ruħha mal-Gvern tas-Sri Lanka biex jagħmel aktar progress fir-rikonċiljazzjoni, isaħħaħ il-governanza tajba u l-ġlieda kontra l-korruzzjoni, jippromwovi r-rispett għad-drittijiet tal-bniedem u l-istat tad-dritt, u jippromwovi tkabbir ekonomiku inklużiv u żvilupp sostenibbli, filwaqt li jkompli jaħdem biex inaqqas il-faqar u jindirizza kwistjonijiet globali bħat-tibdil fil-klima u l-iżvilupp sostenibbli. L-UE u l-Istati Membri tagħha jappoġġaw b'mod attiv id-dinamiżmu l-ġdid orjentat lejn ir-riforma fis-Sri Lanka sabiex jingħelbu l-kawżi sottostanti tal-kunflitt tal-passat. F'dan l-ispirtu, huma ser jirrevedu l-programmi ta' assistenza rispettivi tagħhom b'appoġġ għal dawn l-objettivi, inkluż l-iżgurar ta' koordinazzjoni ma' donaturi oħra. 4. Il-Kunsill jilqa' r-riżoluzzjoni dwar "Il-promozzjoni tar-rikonċiljazzjoni, is-sens ta' responsabbiltà u d-drittijiet tal-bniedem fis-Sri Lanka" adottata fit-30 sessjoni tal-Kunsill tad-Drittijiet tal-Bniedem tan-NU f'Ġinevra bħala pass kruċjali lejn proċess kredibbli ta' ġustizzja transizzjonali fil-pajjiż. Il-Kunsill ifaħħar lill-Gvern tas-Sri Lanka u lill-Alleanza Nazzjonali Tamil rispettivament għall-isponsorjar tar-riżoluzzjoni u l-appoġġ għaliha. Ser tinħtieġ tmexxija politika kontinwa min-naħat kollha biex jiġi żgurat li jiġi implimentat approċċ komprensiv għat-trattament tal-imgħoddi u fl-istess ħin biex jiġi stabbilit pedament dejjiemi għal ġejjieni ta' paċi. F'dan ir-rigward, il-Kunsill jieħu nota pożittiva tal-proposta mis-Sri Lanka biex tiġi stabbilita Kummissjoni għall-Verità, il-Ġustizzja, ir-Rikonċiljazzjoni u n-Nonrikorrenza, u biex bil-kompetenza esperta tal-Kumitat Internazzjonali tas-Salib l-Aħmar, jiġi stabbilit Uffiċċju għall-Persuni Nieqsa. 5. Is-sens ta' responsabbiltà huwa essenzjali għall-promozzjoni tal-istat tad-dritt u fil-bini tal-fiduċja tal-persuni tal-komunitajiet kollha tas-Sri Lanka fis-sistema ġudizzjarja. L-UE tilqa' l-proposta tal-Gvern tas-Sri Lanka biex jiġi stabbilit mekkaniżmu ġudizzjarju li jinvestiga allegazzjonijiet ta' ksur u abbużi tad-drittijiet tal-bniedem, inklużi allegazzjoniijet ta' vjolenza sesswali. Il-parteċipazzjoni ta' mħallfin, avukati difensuri, prosekuturi u investigaturi barranin ser tkun importanti biex jiġi żgurat li l-proċess ikun kredibbli kif ukoll li jiġi pperċepit bħala tali min-naħat kollha. Il-Kunsill jissottolinja l-importanza li titkompla l-kooperazzjoni mal-Uffiċċju tal-Kummissarju Għoli għad-Drittijiet tal-Bniedem. 6. Bil-għan li l-poplu tas-Sri Lanka jingħaqad, ser ikun essenzjali li jiġu indirizzati l-kawżi sottostanti tal-kunflitt. L-UE tilqa' l-passi li ttieħdu biex tissaħħaħ l-amministrazzjoni ċivili fit-Tramuntana u l-Lvant u tappella lill-Gvern biex jieħu azzjoni rapida biex isib soluzzjonijiet dejjiema għall-Persuni kollha Spostati f'Pajjiżhom. Id-devoluzzjoni tal-poter politiku lill-provinċji, kif kien maħsub oriġinarjament fit-Tlettax-il Emenda Kostituzzjonali, ser tkun pass kruċjali biex titqies l-opinjoni tal-komunitajiet dwar il-mod kif dawn ser jiġu rregolati u kontribut pożittiv għall-proċess ta' rikonċiljazzjoni. L-UE tieħu nota tal-pjanijiet tal-Gvern għal Kostituzzjoni ġdida. Ser ikun importanti li jingħata bidu għal djalogu u konsultazzjoni wesgħin fuq livell nazzjonali dwar tibdil kostituzzjonali aktar ġenerali biex jiġu żgurati s-sostenibbiltà u l-appoġġ popolari għal kwalunkwe bidla li tiġi proposta fl-aħħar nett. 7. Il-Kunsill jinkoraġġixxi lill-Gvern tas-Sri Lanka biex jieħu passi bikrija biex tinbena l-fiduċja tal-komunitajiet, inkluż li tiġi ppublikata l-identità tad-detenuti u li tiħaffef il-prosekuzzjoni jew ir-rilaxx tagħhom , li jitħassar l-Att dwar il-Prevenzjoni tat-Terroriżmu, li l-preżenza militari tkun ta' daqs adegwat meta mqabbel mal-ħtiġijiet ta' sigurtà identifikati u li l-artijiet maqbuda mill-militar jerġgħu jingħataw lura lis-sidien leġittimi tagħhom. Jeħtieġ ukoll li tittieħed azzjoni ulterjuri b'rabta ma' għadd ta' kwistjonijiet relatati mad-drittijiet tal-bniedem, inkluż il-vjolenza sesswali u l-vjolenza minħabba differenza ta' sess, it-tortura u l-protezzjoni ta' persuni li jagħmlu parti minn minoranzi reliġjużi, etniċi u minoranzi oħra, Difensuri tad-Drittijiet tal-Bniedem u ġurnalisti. 8. Il-Gvern tas-Sri Lanka indika li, fil-mument adatt, biħsiebu japplika biex jingħata l-preferenzi tariffarji mogħtija taħt l-arranġament ta' inċentiv speċjali għal żvilupp sostenibbli u governanza tajba (GSP+). Il-Kunsill itenni li l-għan tal-GSP+ huwa li jħeġġeġ lill-pajjiżi benefiċjarji biex jimplimentaw b'mod effettiv il-konvenzjonijiet internazzjonali ewlenin dwar id-drittijiet tal-bniedem u tal-ħaddiema, il-protezzjoni ambjentali u l-governanza tajba. Huwa jieħu nota pożittiva tal-progress li sar reċentement u jinkoraġġixxi lis-Sri Lanka biex twettaq il-ħidma ta' tħejjija kollha meħtieġa li fadal. Il-Kunsill jistieden lir-Rappreżentant Għoli u lill-Kummissjoni Ewropea biex ikomplu jinvolvu ruħhom mas-Sri Lanka biex jappoġġaw l-isforzi tagħha biex tistabbilixxi l-bażi għal applikazzjoni mġedda għall-GSP +. 9. Il-Kunsill ifaħħar il-passi li ħadet is-Sri Lanka biex tikkonforma mar-regolamenti tal-Kummissjoni għat-Tonn tal-Oċean Indjan u jinkoraġġixxi l-awtoritajiet tas-Sri Lanka biex jieħdu l-miżuri ulterjuri meħtieġa biex jindirizzaw in-nuqqasijiet stabbiliti fil-kuntest tal-leġislazzjoni tal-UE dwar is-sajd Illegali, mhux Irrappurtat u mhux Irregolat (sajd IUU), b'tali mod li l-projbizzjoni fuq l-esportazzjonijiet tas-sajd lejn l-UE tkun tista' titneħħa kemm jista' jkun malajr. 10. Il-Kunsill jistenna b'interess aġġornamenti regolari dwar il-progress futur u jilqa' d-djalogu kontinwu bejn l-UE u l-Gvern tas-Sri Lanka, inkluż permezz ta' laqgħat tal-korpi konġunti stabbiliti taħt il-Ftehim ta' Kooperazzjoni dwar is-Sħubija u l-Iżvilupp. Ara l-paġna tal-laqgħa